**PREDKLADACIA SPRÁVA**

Ministerstvo životného prostredia Slovenskej republiky (MŽP SR) predkladá podľa § 22 ods. 1 a 6 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Vydrica a jej ochranné pásmo (ďalej len „nariadenie vlády“). Dôvodom vyhlásenia prírodnej rezervácie (PR) Vydrica je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a schvaľovania programov starostlivosti.

Celé územie navrhovanej PR Vydrica a jej ochranného pásma je súčasťou Chránenej krajinnej oblasti Malé Karpaty a v súčasnosti v ňom platí druhý stupeň ochrany podľa zákona. Navrhovaná PR Vydrica a jej ochranné pásmo sa čiastočne prekrýva aj s Chráneným vtáčím územím SKCHVU014 Malé Karpaty, ktoré je súčasťou európskej sústavy chránených území Natura 2000. SKCHVU014 Malé Karpaty bolo vyhlásené vyhláškou Ministerstva životného prostredia Slovenskej republiky č. 216/2005, ktorou sa vyhlasuje Chránené vtáčie územie Malé Karpaty. Prekryv PR Vydrica a jej ochranného pásma so SKCHVU014 Malé Karpaty predstavuje 73,28 %.

PR Vydrica sa čiastočne prekrýva s tromi územiami európskeho významu, ktoré sú rovnako súčasťou európskej sústavy chránených území Natura 2000. Prvým územím európskeho významu je SKUEV0388 Vydrica, ktoré bolo zaradené do národného zoznamu schváleného v roku 2004 vládou Slovenskej republiky (SR) a v roku 2008 schválené Európskou komisiou (EK). Prekryv PR Vydrica so SKUEV0388 Vydrica predstavuje 5,6868 ha, čo je 1,18 % navrhovanej PR Vydrica. Druhým územím európskeho významu je SKUEV0104 Homoľské Karpaty, ktoré bolo zaradené do národného zoznamu schváleného v roku 2004 vládou SR a v roku 2008 schválené EK. Prekryv PR Vydrica so SKUEV104 Homoľské Karpaty predstavuje 33,0791 ha, čo je 6,84 % navrhovanej PR Vydrica. Tretím územím európskeho významu je SKUEV1388 Vydrica, ktoré bolo zaradené do národného zoznamu schváleného v roku 2011 vládou SR a v roku 2013 EK. Prekryv PR Vydrica so SKUEV1388 predstavuje 19,9882 ha, čo je 4,13 % navrhovanej PR Vydrica. Uvedené územia európskeho významu sú zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov a do rozhodnutí EK, pričom aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne.

Vyhlásením PR Vydrica dôjde k zvýšeniu stupňa ochrany vymedzením zóny A   
s 5. stupňom ochrany na lesných pozemkoch vo výmere 450,31 ha, čo predstavuje 93,13 % výmery navrhovanej PR Vydrica a zóny B so 4. stupňom ochrany prevažne na lesných pozemkoch vo výmere 33,18 ha, čo predstavuje 6,87 % výmery navrhovanej PR Vydrica. Ochranné pásmo PR Vydrica má výmeru 97,75 ha a platí v ňom štvrtý stupeň ochrany podľa § 15 zákona.

Účelom vyhlásenia PR Vydrica je zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa na tomto území, ako aj zabezpečenie priaznivého stavu predmetov ochrany prírodnej rezervácie, ktorými je prioritný biotop európskeho významu, dva biotopy európskeho významu, biotop národného významu, dva biotopy prioritných druhov živočíchov európskeho významu a dva biotopy druhov živočíchov európskeho významu.

Ciele ochrany PR Vydrica sú uvedené v projekte ochrany spracovanom ako podklad na vyhlásenie chráneného územia. Uvedený projekt ochrany je zverejnený na webovom sídle Štátnej ochrany prírody Slovenskej republiky na adrese http://www.sopsr.sk/prpramenevydrice/.

Zámer vyhlásiť PR Vydrica bol v zmysle § 50 zákona dňa 3. mája 2021 oznámený Okresným úradom Bratislava. K zámeru bolo doručených 12 pripomienok od 4 subjektov, pripomienky boli podrobne vyhodnotené a zaslané pripomienkujúcim subjektom, resp. prerokované s dotknutými subjektmi.

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a   
nlc-ulzi@nlcsk.org hranice jednotlivých prírodných rezervácií v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. január 2022.

Návrh nariadenia vlády je predkladaný na rokovanie Legislatívnej rady vlády Slovenskej republiky s rozporom s Ministerstvom pôdohospodárstva a rozvoja vidieka Slovenskej republiky.